Εργκύς Κάτσε

Ο Έργκυς Κάτσε (αλβανικά: Ergys Kaçe, γεν. 8 Ιουλίου 1993, Κορυτσά) είναι Αλβανός διεθνής ποδοσφαιριστής, ο οποίος αγωνίζεται στο χώρο του κέντρου, συχνότερα ως αμυντικός μέσος.Performance data > Total results • Played positions, transfermarkt.gr  

 Σταδιοδρομία σε συλλογικό επίπεδο 
 Νεαρή ηλικία 
Σε ηλικία τριών ετών μετανάστευσε από την Αλβανία στην Ελλάδα. Πρώτη ομάδα νέων στην οποία συμμετείχε ήταν ο Αχιλλέας Τριανδρίας, από τον οποίο μεταγράφηκε στις ακαδημίες νέων του ΠΑΟΚ το 2005, υπογράφοντας το πρώτο επαγγελματικό του συμβόλαιο το Δεκέμβριο του 2010.

 Πρώτα επαγγελματικά βήματα 
Ο Κάτσε έκανε το ντεμπούτο του με τον ΠΑΟΚ στις 5 Ιανουαρίου 2011 σε ένα εκτός έδρας παιχνίδι με τον Πανσερραϊκό (1–1), όταν αντικατέστησε τον Στέφανο Αθανασιάδη στο 68ο λεπτό. Δεν αγωνίστηκε σε άλλο παιχνίδι του ΠΑΟΚ την περίοδο 2010-11, αλλά συμμετείχε στην ομάδα νέων (κάτω των 20), ώστε να αποκτήσει εμπειρίες.

 Αναγέννηση Επανομής 
Ο Κάτσε δόθηκε δανεικός στην Αναγέννηση Επανομής που αγωνιζόταν στη Β΄ Εθνική για την περίοδο 2011-12. Σύντομα αποτέλεσε βασικό ποδοσφαιριστή της ενδεκάδας της Αναγέννησης λόγω της αγωνιστικής συνέπειας στην επίδοση του και τελείωσε τη σεζόν με 19 εμφανίσεις στο πρωτάθλημα και ένα γκολ με αντίπαλο την Παναχαϊκή Γ.Ε., σε ένα εντός έδρας παιχνίδι που τελείωσε με σκορ 6-1.

 Καθιέρωση στον ΠΑΟΚ 
Μετά την επιστροφή του στον ΠΑΟΚ, ο προπονητής της ομάδας Γιώργος Δώνης, έδειξε εμπιστοσύνη στον Κάτσε για την συμμετοχή του στην αρχική ενδεκάδα της ομάδας, μαζί με άλλους ποδοσφαιριστές από την ομάδα νέων. Ο Κάτσε συμμετείχε και στους δύο αγώνες του ΠΑΟΚ στον τρίτο προκριματικό του ΟΥΕΦΑ Γιουρόπα Λιγκ 2012–13 με αντίπαλο τη Μπνέι Γεχούντα, όπως και στα δύο παιχνίδια με αντίπαλο τη Ραπίντ Βιέννης στα πλέι-οφ της ίδιας διοργάνωσης.

Στις 31 Οκτωβρίου 2012 ο ποδοσφαιριστής ανανέωσε το συμβόλαιο του για ακόμα 4,5 χρόνια. Το νέο συμβόλαιο προήλθε σαν επιβράβευση από τις καλές εμφανίσεις του ποδοσφαιριστή. Μέχρι και την σεζόν 2014-15 ήταν από τους βασικούς παίκτες της ομάδας. 

Την σεζόν 2015-16 δεν αγωνίστηκε πολύ και ως αποτέλεσμα, το επόμενο καλοκαίρι ανανέωσε και πήγε ως δανεικός στην Βικτόρια Πλζεν. Στην ομάδα της Τσεχίας έπαιξε συνολικά σε δέκα αγώνες σε όλες τις διοργανώσεις, σκοράροντας ένα γκολ. Τον χειμώνα του 2017 επέστρεψε στον ΠΑΟΚ, χωρίς όμως να πάρει πολύ χρόνο συμμετοχής. Παρόλα αυτά, στέφθηκε κυπελλούχος Ελλάδος με τον ΠΑΟΚ για την σεζόν 2016-17. Στον τελικό ο Κάτσε δεν αγωνίστηκε, ωστόσο ο ΠΑΟΚ, επικράτησε της ΑΕΚ με 2-1 και ο ίδιος πανηγύρισε το τρόπαιο.

 Παναθηναϊκός 
Την σεζόν 2017-2018 Ο Κάτσε πήγε δανεικός στον Παναθηναϊκό, ενώ έμεινε στην ομάδα του τριφυλλιού και την επόμενη χρονιά. Στις 11 Νοεμβρίου 2018 σημείωσε το πρώτο του γκολ με την φανέλα του Παναθηναϊκού στην εκτός έδρας αναμέτρηση με τον Ολυμπιακό για το Ελληνικό Πρωτάθλημα που έληξε με σκορ 1-1. 

 Λάρισα 
Την σεζόν 2019-2020, δόθηκε δανεικός στην ομάδα της Λάρισας, όπου και αγωνίστηκε συνολικά σε 20 αγώνες, 19 για το πρωτάθλημα και 1 για το κύπελλο. 

 Άρης 
Το φθινόπωρο του 2020 έμεινε ελεύθερος από τον ΠΑΟΚ και υπέγραψε συμβόλαιο με την άλλη ομάδα της Θεσσαλονίκης, τον Άρη. Στους κιτρινόμαυρους έμεινε μέχρι και τον Ιούνιο του 2021, οπότε και έλυσε το συμβόλαιό του. Συνολικά αγωνίστηκε σε 16 αγώνες για πρωτάθλημα και κύπελλο και σκόραρε 1 γκολ.

 Μετέπειτα πορεία 
Μετά την αποχώρησή του από τον Άρη, ήρθε σε συμφωνία με την ομάδα της Παρτιζάνι Τιράνων, οπότε και μετακόμισε στην Αλβανία, ώστε να αγωνιστεί εκεί. Ωστόσο, στην μεταγραφική περίοδο του Ιανουαρίου, πήρε μεταγραφή για την ομάδα της Βέροιας και επέστρεψε πίσω στην Ελλάδα και στην δεύτερη κατηγορία, όπου αγωνιζόταν τότε η Βέροια. Αγωνίστηκε σε συνολικά 17 αγώνες και πρόσφερε στην ομάδα της Βέροιας 2 γκολ. 

Το πρώτο μισό της νέας χρονιάς (2022-2023), αγωνίστηκε στην Λιθουανία και στην ομάδα της Πανεβεζίς, όπου σε 6 αγώνες σημείωσε 1 γκολ, ενώ στο δεύτερο μισό της σεζόν, ήταν πάλι στην Ελλάδα και στην ομάδα του Βόλου. Το καλοκαίρι του 2023 πήρε μεταγραφή για την ομάδα του Αιολικού, στην δεύτερη κατηγορία, ενώ τον Ιανουάριο του 2024 μετακινήθηκε στην Καλαμάτα. Για την σεζόν 2024-2025 αγωνίστηκε στο Κόσοβο και την ομάδα της Τζιλάνι. 

 Σταδιοδρομία σε εθνικό επίπεδο 
Ο Κάτσε πραγματοποίησε 4 συμμετοχές με την Εθνική Ελπίδων Αλβανίας σε ένα φιλικό τουρνουά στη Σλοβενία μεταξύ 23 και 30 Μαρτίου 2011. Το Σεπτέμβριο του 2012 αρνήθηκε κλήση για την Εθνική Ελπίδων Αλβανίας για το παιχνίδι με τη Μολδαβία στο πλαίσιο της προκριματικής φάσης του Ευρωπαϊκού Πρωταθλήματος U21, αφού επιθυμούσε να χριστεί διεθνής με την Εθνική Ελλάδας, κινώντας τις διαδικασίες για απόκτηση ελληνικού διαβατηρίου.

Σε μια συνέντευξή του στο Panorama Sport, ένα από τα σημαντικότερα αθλητικού περιεχομένου περιοδικά στην Αλβανία, ο Κάτσε ανέφερε ότι θα τον ενδιέφερε ιδιαίτερα η προοπτική να αγωνιστεί με την Εθνική Αλβανίας των ανδρών. Στις αρχές του 2013, η παραπάνω δήλωσή του τέθηκε υπό αμφισβήτηση, καθώς αρνήθηκε κλήση που δέχτηκε για την συμμετοχή του στην αποστολή της Εθνικής Αλβανίας ενόψει αναμέτρησης απέναντι στην Γεωργία, ενώ, ταυτόχρονα, κατέθεσε αίτηση για να λάβει την ελληνική υπηκοότητα. Ωστόσο, αλβανικά και ελληνικά ΜΜΕ ανέφεραν ότι ο Κάτσε είχε ήδη αποδεχτεί την κλήση από τον Τζιάνι Ντε Μπιάζι, ομοσπονδιακό τεχνικό της Αλβανίας, για να ενταχθεί στην αποστολή της ομάδας ενόψει της προσεχούς αναμέτρησης απέναντι στη Νορβηγία, στα Τίρανα, στις 7 Ιουνίου 2013.

Στις 14 Αυγούστου 2013, ο Κάτσε πέτυχε το πρώτο του τέρμα με την φανέλα της Αλβανίας στη φιλική νίκη με 2-0 επί της Αρμενίας στο Σταντιούμι Κεμάλ Σταφά.

Συμμετείχε με την εθνική του στο Euro 2016 σημειώνοντας όμως μόνο 1 συμμετοχή.

 Τίτλοι - Διακρίσεις 
ΠΑΟΚ

 Κύπελλο Ελλάδας: 1 (2016-17)

 Ατομικοί 
 Καλύτερος νέος ποδοσφαιριστής για το 2012-2013

 Παραπομπές 

 Πηγές 
 Ergys Kaçe, transfermarkt.gr .

 Εξωτερικοί σύνδεσμοι 
Ο εντυπωσιακός Εργκίς Κάτσε
«Γνήσιο τέκνο» του Γκαρσία ο Κάτσε 
“ΛΙΚΝΟ” ΑΣΤΕΡΩΝ Η SUPERLEAGUE 
Το πάθος του 19χρονου Κάτσε και οι εσωτερικές έριδες στην ΑΕΚ
Προφίλ στο UEFA.com
Ο ΠΑΟΚ "έδεσε" και επίσημα τον Εργκις Κάτσε 
Προφίλ στο Guardian.co.uk.

Κατηγορία:Αλβανοί ποδοσφαιριστές
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Α.Ε. Λάρισας
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Αλβανίας Κ21
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Αναγέννησης Επανομής
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Εθνικής Αλβανίας
Κατηγορία:Αλβανοί μετανάστες στην Ελλάδα